W[illelmus], Dei gratia electus Valentinensis, universis presentes litteras inspecturis, in Domino salutem. Universitati vestre facimus manifestum, quod com (sic) venerabilis in Christo Stephanus abbas et conventus Cluniacensis dederint et concesserint venerabili viro Amedeo de Mirabello, decano Valentino, domos de Terniaco et Sancti Sebastiani toto tempore vite sue pacifice possidendas secundum conventiones in ipsorum litteris contentas, nos ad instanciam et ad preces ejusdem decani, constituimus nos fidejusorem et plegium in manu dicti abbatis et ecclesie Cluniacensis, quod dicte domus post sex annos a tempore donationis hujusmodi, si (quod absit!) infra decederet, vel post mortem ipsius, si ultra vixerit, ad ecclesiam Cluniacensem redibunt, absque honere cujusque debiti, libere et absolute et de possessionibus dictarum domorum idem decanus nec ad feodum dabit, nec alias alienabit. Actum anno Domini Mº CCº XXXº tercio, mense januario.